ORDE do 13 de marzo de 2009 pola que se establecen as bases reguladoras para a concesión de axudas para a execución de medidas de promoción do sector vitivinícola en mercados de países terceiros, e se convocan para o ano 2009.
CONSELLERÍA DO MEDIO RURAL — III. OUTRAS DISPOSICIÓNS — 17/03/2009

O Regulamento (CE) 479/2008 do Consello, do 29 de abril, polo que se establece a organización común do mercado vitivinícola, se modifican os Regulamentos (CE) 1493/1999, (CE) 1782/2003, (CE) 1290/2005 e (CE) 3/2008 e se derrogan os Regulamentos (CEE) 2392/86 e (CE) 1493/1999, xunto co Regulamento (CE) 555/2008 da Comisión, do 27 de xuño de 2008, polo que se establecen as normas de desenvolvemento do Regulamento (CE) 479/2008 do Consello, polo que se establece a organización común do mercado vitivinícola, no relativo aos programas de apoio, o comercio con países terceiros, o potencial produtivo e os controis no sector vitivinícola, incorporan importantes modificacións en materia de normas de regulación do mercado vitivinícola con relación ás dispostas na anterior normativa mediante o Regulamento (CE) 1493/1999, do 17 de marzo, polo que se establecía a organización común do mercado vitivinícola.
O título II do antedito Regulamento 479/2008, do Consello, introduce un programa de apoio específico para o sector vitivinícola, consistente nunha serie de medidas de carácter financeiro cuxa finalidade é reforzar as estruturas competitivas dos produtores; entre estas medidas encóntranse a promoción nos mercados de países terceiros.
O Real decreto 244/2009, do 27 de febreiro , para a aplicación das medidas do programa de apoio ao sector vitivinícola español, recolle o conxunto de disposicións que desenvolven o programa de apoio do sector para a aplicación do novo marco normativo co obxecto de contribuír á mellora da competitividade do sector vitivinícola español, dentro das que se encontran aspectos relativos á promoción nos mercados de terceiros países.
Esta medida persegue fomentar o coñecemento das características e cualidades dos viños españois, co fin de contribuír á mellora da súa posición competitiva e a consolidación ou, de ser o caso, á apertura de novos mercados en países terceiros.
O citado Real decreto 244/2009 atribúelles aos órganos competentes das comunidades autónomas onde se localice o domicilio social do solicitante, a instrución, resolución e pagamento das axudas. Procede, polo tanto, ditar as normas necesarias para establecer o procedemento de aplicación do mencionado real decreto no ámbito territorial da Comunidade Autónoma de Galicia, respecto das solicitudes presentadas por beneficiarios que teñan o seu domicilio social nela e poder facer efectivas as axudas dependendo das dispoñibilidades orzamentarias.
En consecuencia, de acordo co disposto no artigo 30.1.3º do Estatuto de autonomía de Galicia, e no uso das facultades que me confire a Lei 9/2007, do 13 de xuño, de subvencións de Galicia,
DISPOÑO:
Artigo 1º.-Obxecto.
Esta orde ten por obxecto establecer as bases reguladoras para a concesión en réxime de concorrencia competitiva, de axudas para a execución de medidas de promoción do sector vi tivinícola en mercados de países terceiros, e realizar a convocatoria para o ano 2009.
Sección primeira
Bases reguladoras para a concesión de axudas para
a execución de medidas de promoción do sector vitivinícola en mercados de países terceiros
Artigo 2º.-Réxime xurídico.
O réxime xurídico aplicable ás axudas que regulan estas bases está integrado polo Real decreto 244/2009, do 27 de febreiro, para a aplicación das medidas do programa de apoio ao sector vitivinícola español; a Lei 38/2003, do 17 de novembro, xeral de subvencións; a Lei 9/2007, do 13 de xuño, de subvencións de Galicia, de acordo co establecido no seu artigo 3.3º e o Decreto 11/2009, do 8 de xaneiro, que a desenvolve de acordo co establecido no seu artigo 2.1º.
Artigo 3º.-Tipos de accións e duración dos programas.
1. As medidas de información e promoción dos viños en países terceiros poderán incluír calquera das accións mencionadas no artigo 10 do Regulamento (CE) 479/2008, do Consello, do 29 de abril e as actividades relacionadas no anexo III.
2. Estas accións deberán levarse a cabo preferentemente no marco dun programa de información e de promoción, entendido como tal o conxunto de accións de promoción coherentes cuxo alcance sexa suficiente para contribuír a aumentar a información sobre os produtos en cuestión, así como a súa comercialización.
3. Os programas poderán ter unha duración máxima de tres anos por beneficiario e país.
Artigo 4º.-Beneficiarios.
1. Poderán presentar solicitudes para acollerse ao financiamento das medidas de promoción en terceiros países as seguintes figuras xurídicas con sede social na Comunidade Autónoma de Galicia:
a) Empresas vinícolas.
b) Organizacións de produtores e organizacións interprofesionais definidas no capítulo VII do título III do Regulamento (CE) 479/2008, do Consello, do 29 de abril.
c) Órganos de xestión e de representación das indicacións xeográficas vitivinícolas.
d) Asociacións de exportadores e consorcios de exportación.
e) Entidades asociativas sen ánimo de lucro participadas por empresas vitícolas que teñan entre os seus fins a promoción exterior dos viños.
2. Os beneficiarios deberán demostrar suficiente capacidade para afrontar as exixencias de comercio cos países terceiros e medios para asegurar que a medida se implementa o máis efectivamente posible. Deberán, así mesmo garantir a dispoñibilidade, en cantidade e calidade, de produtos para asegurar a resposta fronte ás demandas que se poidan xerar como efecto da promoción realizada.
Artigo 5º.-Produtos e países que poden ser obxecto de accións.
1. Poderán ser obxecto das medidas de promoción os produtos de calidade, destinados ao consumo directo, detallados no anexo IV, que conten con posibilidades de exportación ou de novas saídas comerciais en países terceiros e que pertenzan a algunha das seguintes categorías:
a) Viños con denominación de orixe protexida.
b) Viños con indicación xeográfica protexida.
c) Viños en que se indique a variedade de uva de vinificación.
Artigo 6º.-Características das accións e programas.
1. As accións e programas estarán claramente definidos especificando o país ou países a que se dirixen, os tipos de viños que inclúen, as medidas que se pretenden levar a cabo e os custos estimados de cada unha delas.
2. As accións distribuiranse en períodos de 12 meses que comezarán o 1 de agosto, sen prexuízo do establecido na disposición transitoria única desta orde.
3. As mensaxes basearanse nas cualidades intrínsecas do produto e deberán axustarse á normativa aplicable nos países terceiros a que van destinados.
4. No caso dos viños que conten cunha indicación xeográfica, deberá especificarse a orixe do produto como parte da campaña de información e promoción.
5. Sen prexuízo do disposto nos números 3 e 4, as referencias a marcas, de ser o caso, poderán formar parte da mensaxe.
Artigo 7º.-Presentación de solicitudes.
1. Os interesados que reúnan as condicións previstas no artigo 4º presentarán as propostas de accións e programas e a documentación correspondente en instancia dirixida ao conselleiro do Medio Rural, de acordo co modelo que figura no anexo I que vai con esta orde, como máis tarde o 31 de marzo de cada ano, segundo o que se estableza na convocatoria correspondente.
2. As solicitudes presentaranse no rexistro xeral do edificio administrativo de San Caetano en Santiago de Compostela ou nos rexistros dos órganos dependentes da Consellería do Medio Rural. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro, polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de
liberalización dos servizos postais, que indica que se presentará en sobre aberto, co obxecto de que na cabeceira da primeira folla do documento que se queira enviar se faga constar, con claridade, o nome da oficina e a data, o lugar, a hora e o minuto da súa admisión.
3. As accións e programas presentados deberán conter cando menos a información prevista no anexo II e:
-Cumprir o disposto nesta orde.
-Respectar a normativa comunitaria relativa aos produtos considerados e a súa comercialización.
-Estar o suficientemente desenvoltos como para que poida avaliarse a súa conformidade coa normativa aplicable e a súa relación calidade/prezo.
-Especificarán os medios propios ou externos con que se contará para desenvolver as accións previstas.
4. Non se concederán nin pagarán subvencións a solicitantes ou beneficiarios que non estean ao día nas obrigas tributarias (Ministerio de Economía e Facenda) e coa Seguridade Social, ou que teñan débedas pendentes de pagamento coa Administración pública da Comunidade Autónoma de Galicia (Consellería de Economía e Facenda) consonte o establecido nos artigos 11 e 31 da Lei 9/2007, do 13 de xuño, de subvencións de Galicia.
Para eses efectos, a presentación da solicitude de axuda supón a autorización ao órgano xestor para solicitar as certificacións acreditativas correspondentes da Axencia Estatal da Administración Tributaria, Tesouraría Xeral da Seguridade Social e Consellería de Economía e Facenda, consonte o establecido no artigo 10 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
Artigo 8º.-Instrución e resolución.
1. Correspóndelle á Dirección Xeral de Produción, Industrias e Calidade Agroalimentaria a instrución do procedemento. Se a solicitude non reúne os requisitos establecidos nesta orde, a dita dirección xeral requirirá o interesado para que a repare no prazo máximo e improrrogable de dez días, e indicaralle que, se non o fixese, se considerará que desiste da súa solicitude, logo de resolución que deberá ser ditada nos termos previstos no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O exame e valoración das solicitudes levaraos a cabo unha comisión de valoración constituída do seguinte xeito:
-Presidente: o subdirector xeral de Industrias e Calidade Agroalimentaria.
-Vogais: dous funcionarios do Servizo de Promoción da Calidade Agroalimentaria.
-Secretario: un funcionario do dito servizo, que actuará con voz e sen voto.
3. A comisión de valoración, facendo aplicación dos criterios establecidos no anexo V e das especificacións en relación coa súa avaliación recollidas no anexo V-B, examinará as solicitudes presentadas e emitirá un informe coa valoración, que elevará á Dirección Xeral de Produción, Industrias e Calidade Agroalimentaria, a cal elaborará unha lista provisional cos programas seleccionados priorizados, que remitirá ao Ministerio de Medio Ambiente, Medio Rural e Mariño antes do 1 de maio de cada ano.
O informe de valoración da comisión deberá conter unha relación dos solicitantes para os cales se propón a axuda e os criterios de valoración seguidos para efectuala.
En caso de empate, darase prioridade aos programas presentados por microempresas e pequenas e medianas empresas, e as marcas comerciais colectivas.
4. De acordo co establecido no artigo 10 do Real decreto 244/2009, no seo da Mesa de Promoción Alimentaria, aprobada na Conferencia Sectorial de Agricultura e Desenvolvemento Rural do 19 de febreiro de 2007, integrada por representantes do Ministerio de Medio Ambiente, Medio Rural e Mariño e as comunidades autónomas, constituirase unha Comisión Nacional de Selección de Programas.
Esta comisión será a responsable de elaborar a lista definitiva das accións e programas que se lle propoñerán á Conferencia Sectorial para a súa aprobación.
5. Unha vez aprobada pola Conferencia Sectorial a lista definitiva das accións e programas seleccionados e as condicións establecidas para eles, as solicitudes correspondentes á Comunidade Autónoma serán resoltas polo conselleiro do Medio Rural no prazo máximo de 6 meses contados dende o día seguinte ao da publicación da convocatoria.
Transcorrido o prazo máximo para resolver sen que o interesado recibise comunicación expresa, poderase entender desestimada a súa pretensión por silencio administrativo.
6. A resolución de concesión indicará os gastos considerados como subvencionables, así como as condicións xerais e particulares que se consideren necesarias para garantir o cumprimento dos obxectivos da axuda. Especificamente indicará o prazo máximo para a realización e xustificación dos gastos efectuados.
A dita resolución de concesión indicará expresamente a procedencia dos fondos.
7. As resolucións, expresas ou presuntas, dos expedientes tramitados en aplicación desta orde ou da respectiva orde de convocatoria anual esgotan a vía administrativa e contra elas cabe interpoñer os seguintes recursos:
a) Recurso potestativo de reposición ante o conselleiro do Medio Rural, no prazo dun mes, contado a partir do día seguinte ao da súa notificación, ou de tres meses, contados a partir do día seguinte a aquel en que se produza o acto presunto, segundo os casos, de conformidade co establecido nos artigos 107, 116 e 117 da Lei 30/1992, segundo a redacción dada pola Lei 4/1999.
b) Recurso contencioso-administrativo ante o órgano xurisdicional contencioso-administrativo competente, no prazo de dous meses, contados a partir do día seguinte ao da súa notificación, se a resolución é expresa.
8. No caso de resolución positiva, os beneficiarios comunicaranlle, no prazo de 15 días a partir da notificación desta, á Dirección Xeral de Produción, Industrias e Calidade Agroalimentaria a aceptación da resolución nos termos establecidos así como a xustificación da constitución dunha garantía, de acordo coas condicións previstas no Regulamento (CEE) 2220/85, da Comisión, do 22 de xullo, polo que se establecen as modalidades comúns de aplicación do réxime de garantías para os produtos agrícolas, por un importe non inferior ao 15% do montante anual do financiamento comunitario, co fin de asegurar a correcta execución do programa.
9. A exixencia principal, de acordo co artigo 20 do Regulamento (CEE) nº 2220/85 da Comisión, do 22 de xullo, será a execución das accións obxecto da resolución favorable, que deberá acadar, polo menos, o cumprimento do 75% do orzamento total.
10. No caso de se producir a desistencia por parte dalgún beneficiario cuxa solicitude fose obxecto de resolución estimatoria, procederase a resolver favorablemente as solicitudes inmediatamente seguintes da listaxe definitiva, ata o límite das dispoñibilidades orzamentarias.
Artigo 9º.-Modalidades de pagamento das axudas.
1. As axudas para execución de medidas de promoción do sector vitivinícola en mercados de países terceiros pagaranse despois da xustificación dos investimentos de acordo co establecido no artigo 10º.
2. Non obstante, o beneficiario poderá solicitar un anticipo polo 80% da contribución comunitaria anual.
O pagamento dun anticipo supeditarase á constitución dunha garantía financeira, por un importe igual ao 110% do anticipo da axuda, de conformidade coas condicións establecidas no título III do Regulamento (CEE) 2220/85, da Comisión, do 22 de xullo.
Artigo 10º.-Tramitación do pagamento das axudas.
1. Os beneficiarios poderán elixir entre a posibilidade de solicitar un único pagamento ou pagamentos intermedios da contribución comunitaria anual. As solicitudes referiranse a accións realizadas e pagadas.
2. Todos os pagamentos deben realizarse a través dunha conta única dedicada en exclusiva a este fin.
3. As solicitudes de pagamentos intermedios deberán presentarse antes de que remate o mes civil seguinte a aquel en que expire cada período de catro meses, a partir do 1 de agosto.
Os pagamentos intermedios e o pagamento do anticipo previsto no artigo 10º non poderán superar no seu conxunto o 80% do total da contribución comunitaria.
4. Unha vez finalizadas as accións de cada anualidade, antes de que remate o mes seguinte, o beneficiario solicitará o pagamento da axuda e presentará, preferentemente nos servizos centrais ou nas delegacións provinciais da Consellería do Medio Rural, sempre destinada á Dirección Xeral de Produción, Industrias e Calidade Agroalimentaria, en Santiago de Compostela a seguinte documentación:
a) Un informe resumo das actuacións desagregadas en actividades co correspondente importe orzamentario e o custo final de cada unha delas, e unha avaliación dos resultados obtidos que poden verificarse na data do informe;
b) Copias das facturas dos pagamentos realizados. No caso de accións cuxa execución se subcontrate a provedores de servizos, deberase achegar a factura do provedor final e a proba do pagamento efectivo;
c) Extracto bancario da conta mencionada na alínea 5 do presente artigo en que se poida comprobar a realización dos pagamentos xustificados mediante as facturas citadas na letra b) desta alínea.
5. O pagamento estará supeditado á presentación das contas auditadas e informes de control realizados por unha empresa de auditoría de recoñecido prestixio ou, no seu defecto, á verificación por parte do persoal da Consellería do Medio Rural das facturas e os documentos mencionados no parágrafo 4 deste artigo.
Artigo 11º.-Modificación da resolución.
1. Toda alteración das condicións que se tiveron en conta para a concesión da subvención poderá dar lugar á modificación da resolución de concesión. Así mesmo, a obtención concorrente de subvencións outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Poderanse modificar produtos, actividades e custos das accións e programas cando sexa patente que se obterían mellores resultados coas modificacións propostas. Calquera destas modificacións debe ser obxecto dunha notificación á Dirección Xeral de Produción, Industrias e Calidade Agroalimentaria da Consellería do Medio Rural nun prazo de, cando menos 15 días anteriores a súa realización.
3. Calquera modificación orzamentaria que afecte a máis do 15% do orzamento previsto para cada actuación deberá ser autorizada polo conselleiro do Medio Rural.
4. En ningún caso se poderá modificar á alza os orzamentos aprobados para os programas.
5. A Dirección Xeral de Produción, Industrias e Calidade Agroalimentaria comunicaralle ao Ministerio de Medio Ambiente, Medio Rural e Mariño antes do 1 de xuño, as modificacións producidas ata o 1 de maio que afecten as anualidades en curso.
6. As modificacións que afecten a anualidades non comezadas deberán ser notificadas, antes do 1 de abril, á Dirección Xeral de Produción, Industrias e Calidade Agroalimentaria, para a súa aprobación polo órgano competente que, á súa vez, llas comunicará ao Ministerio de Medio Ambiente , Medio Rural e Mariño antes do 1 de maio.
Artigo 12º.-Incumprimento da resolución de concesión.
Se o beneficiario da axuda cumpre as condicións establecidas na resolución de concesión, executando e xustificando todos os conceptos dos gastos aprobados nos prazos establecidos, e cumprindo co resto dos requisitos da resolución de concesión, procederá a aboarse a totalidade da subvención concedida.
No caso contrario existirá un incumprimento, aplicándose os seguintes criterios:
-Cando o beneficiario non realice nin xustifique nos prazos establecidos ningunha das actuacións obxecto da axuda, existirá un incumprimento total e non se pagará ningunha axuda.
-Cando o beneficiario realice parcialmente e xustifique nos prazos establecidos as actuacións obxecto da axuda, aboarase a subvención proporcional correspondente sempre que estea relacionada con actuacións finalizadas e se cumpran o resto das condicións establecidas.
Artigo 13º.-Reintegro da axuda.
1. Procederá o reintegro total ou parcial das axudas concedidas ao abeiro desta orde, e dos xuros de demora acumulados desde o momento do seu pagamento, no suposto de incumprimento das condicións establecidas para a súa concesión e, en xeral, nos casos establecidos na Lei 38/2003, do 17 de novembro, xeral de subvencións.
O tipo de xuro que se aplicará será o de demora establecido na correspondente Lei de orzamentos xerais do Estado.
2. Sen prexuízo do establecido no parágrafo anterior, aos beneficiarios das axudas reguladas nesta orde seralles de aplicación o réxime de infraccións e sancións previsto nos artigos 37 a 45 da Lei 24/2003, do 10 de xullo, da viña e do viño, nos artigos 52 a 69 da Lei 38/2003, do 17 de novembro, xeral de subvencións, no título IV da Lei 9/2007, do 13 de xuño, de subvencións de Galicia e no título VI do Decreto 11/2009, do 8 de xaneiro, que a desenvolve.
Artigo 14º.-Controis.
1. A Consellería do Medio Rural adoptará as medidas de control necesarias para garantir o cumprimento das actuacións previstas nun plan xeral de control que deberá establecer o Fondo Español de Garantía Agraria, en colaboración coas comunidades autónomas.
2. O plan xeral de control será executado anualmente sobre a base dunha análise de riscos que incluirá, polo menos, o 20% dos programas finalizados no ano anterior e terá por obxecto comprobar:
a) A exactitude da información facilitada coa solicitude de pagamento.
b) A realidade e regularidade das facturas presentadas como xustificantes dos gastos.
c) A exactitude do extracto bancario.
d) Que non se perciben axudas previstas no artigo 20 letra c), alínea iii), do Regulamento (CE) 1698/2005, ou do artigo 2 número 3 do Regulamento (CE) 3/2008.
3. Con independencia do plan xeral de control a que se refire o parágrafo anterior, a Consellería do Medio Rural poderá desenvolver todas aquelas actuacións de control que considere precisas.
4. Alén do anterior, as subvencións estarán sometidas á función interventora e de control financeiro exercida pola Intervención Xeral da Comunidade Autónoma, nos termos que establece o título III da Lei 9/2007, do 13 de xuño, de subvencións de Galicia, e na súa normativa de desenvolvemento. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas.
Artigo 15º.-Comprobación do material.
A Dirección Xeral de Produción, Industrias e Calidade Agroalimentaria comprobará a conformidade do material de información e promoción elaborado no marco dos programas, coa normativa comunitaria e a lexislación do país terceiro en que se desenvolva o programa.
Artigo 16º.-Autorizacións e obrigas do beneficiario.
1. De conformidade co artigo 18 da Lei 38/2003, do 17 de novembro, xeral de subvencións, e no artigo 15 da Lei 9/2007, do 13 de xuño, de subvencións de Galicia, a Consellería do Medio Rural publicará no Diario Oficial de Galicia e na súa páxina web oficial, nos termos previstos no artigo 13.4º da Lei 4/2006, do 30 de xuño, de transparencia e boas prácticas na Administración pública galega, as concesións das subvencións convocadas nesta orde, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada web.
2. Segundo o establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas recibidas, así como ás sancións impostas, de ser o caso.
3. O beneficiario deberá cumprir as obrigas do artigo 14 da Lei 38/2003, do 17 de novembro, xeral de subvencións, e comunicarlle ao órgano concedente a obtención doutras axudas, ingresos ou recursos que financien a actividade subvencionada, así como a modificación de calquera das circunstancias que fundamentasen a concesión da axuda.
Artigo 17º.-Compatibilidade das axudas.
Non se financiarán cos fondos do Programa nacional de apoio as medidas que están recollidas nos programas de desenvolvemento rural ao abeiro do Regulamento (CE) 1698/2005, do Consello, do 20 de setembro, relativo á axuda ao desenvolvemento rural e as accións de información e de promoción dos produtos agrícolas no mercado interior e en terceiros países recollidas na alínea 3º do artigo 2 do Regulamento (CE) 3/2008, do Consello, do 17 de decembro de 2007.
En ningún caso estas axudas poderán ser acumuladas ou completadas con outras axudas nacionais ou das comunidades autónomas dedicadas á mesma finalidade.
Sección segunda
Convocatoria das axudas para execución de medidas de promoción do sector vitivinícola en mercados de terceiros países
Artigo 18º.-Convocatoria.
Convócanse, de acordo coas bases reguladoras establecidas na sección primeira desta orde, as axudas para execución de medidas de promoción do sector vitivinícola en mercados de países terceiros para o ano 2009.
Artigo 19º.-Prazo de presentación de solicitudes.
O prazo de presentación de solicitudes para esta convocatoria rematará o día 25 de marzo de 2009.
Artigo 20º.-Gastos atendibles na convocatoria de 2009.
Para a convocatoria de 2009 serán atendibles os gastos realizados entre os seguintes períodos:
-1 de xaneiro de 2009 e 31 de xullo de 2009.
-1 de agosto de 2009 e 31 de xullo de 2010.
Tamén se poderán solicitar programas plurianuais para realizar ata o 31 de xullo de 2011.
Artigo 21º.-Financiamento das axudas.
1. O financiamento das axudas previstas nesta orde procede do Fondo Europeo Agrícola de Garantía (Feaga), farase de conformidade co artigo 3 do Regulamento (CE) 1290/2005 do Consello, do 21 de xuño, sobre o financiamento da política agrícola comunitaria con cargo á aplicación orzamentaria 11.03.713-D.770.0 dos orzamentos xerais da Comunidade Autónoma de Galicia para o ano 2009 e con fondos transferidos do Ministerio de Medio Ambiente, Medio Rural e Mariño de acordo co previsto no Real decreto 244/2009, do 27 de febreiro.
2. A súa dotación para o exercicio 2009 será de 50.000 euros. Para exercicios futuros, tamén con cargo á aplicación orzamentaria 11.03.713-D.770.0, disporase de 10.000 euros para o exercicio 2010 e 10.000 euros para o exercicio 2011. Estas dotacións poderán verse incrementadas con outros remanentes orzamentarios, sen prexuízo de posteriores variacións producidas como consecuencia de modificacións orzamentarias.
3. A participación financeira da Comunidade nos programas seleccionados non poderá superar o 50 por cento dos gastos subvencionables. Nos programas de dous ou tres anos de duración este límite máximo considerase para cada ano de execución.
4. A achega económica dos beneficiarios poderá proceder de taxas e contribucións obrigatorias.
Disposición adicional
Única.-En todas aquelas cuestións non previstas nesta orde, será de aplicación o disposto nos regulamentos (CE) 479/2008, do Consello, do 29 de abril e 555/2008, da Comisión, do 27 de xuño, no Real decreto 244/2009, do 27 de febreiro, para a aplicación das medidas do programa de apoio ao sector vitivinícola español, na Lei 38/2003, do 17 de novembro, xeral de subvencións, no Real decreto 887/2006, do 21 de xullo, que a desenvolve, na Lei 9/2007, do 13 de xuño, de subvencións de Galicia e no Decreto 11/2009, do 8 de xaneiro, que o desenvolve.
Disposición transitoria
Única.-Non obstante o disposto no parágrafo 2 do artigo 6º, poderanse aceptar as accións levadas a cabo entre o 1 de xaneiro e o 31 de xullo de 2009, como primeiro período en que se realizarán accións subvencionables.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as instrucións que considere oportunas para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de marzo de 2009.
Alfredo Suárez Canal
Conselleiro do Medio Rural
Ver referencia pdf "05300D006P052.PDF"
ANEXO IV
Lista de produtos
Os produtos mencionados no artigo 6º son os seguintes:
1. Viño.
2. Viño de licor.
3. Viño espumoso.
4. Viño espumoso de calidade.
5. Viño espumoso aromático de calidade.
6. Viño de agulla.
7. Viño de agulla gasificado.
8. Viño de uvas pasificadas.
9. Viño de uvas sobremaduradas.
10. Viños procedentes da produción ecolóxica.
Ver referencia pdf "05300D006P052.PDF"
ANEXO VI
Ver referencia pdf "05300D006P052.PDF"
ANEXO VII
Ver referencia pdf "05300D007P062.PDF"